Hof hoor Kersdag-plaasaanval was beplanArgieffoto: Nico Strydom Twee mans wat ŉ boer en sy vrou op ŉ plaas in die omgewing van Besters op Kersdag 2015 oorrompel, aangerand en beroof het, is vandeesweek in die Ladysmith-streekshof in KwaZulu-Natal gevonnis. Kol. Thembeka Mbhele, woordvoerder van die polisie, het gesê ŉ 57-jarige boer was omstreeks 09:00 die betrokke dag besig met sy pligte op die plaas toe hy deur twee mans genader is. Die mans het ŉ vuurwapen op hom gerig en gedreig om hom te skiet. Hulle het hom aangerand en naby ŉ watertenk vasgebind. Die aanvallers is daarna na die plaashuis waar hulle die boer se vrou aangerand en gedreig het. Die boer kon daarin slaag om homself los te wikkel en het sy vrou te hulp gesnel. Die aanvallers het met vuurwapens en kontant gevlug, terwyl die boer ander boere in die omgewing in kennis gestel het. Die aanvallers is op die nabygeleë N3-snelweg, met die gesteelde goedere in hul besit, aangekeer. Thulasizwe Hadebe (32) en Qina Hlongwane (32) is aangekla van roof met verswarende omstandighede en huisbraak. Volgens Mbhele het dit tydens die verhoor aan die lig gekom die twee het voorheen by die huis op die plaas ingebreek om hulself met die huis en sy inhoud vertroud te maak voordat hulle later teruggekeer het om die plaasaanval uit te voer. Hadebe is tot 18 jaar tronkstraf en Hlongwane tot 20 jaar gevonnis op aanklag van roof. Hlongwane is ook tot ŉ bykomende tien jaar tronkstraf gevonnis vir huisbraak. Die hof het bevind albei mans is onbevoeg om ŉ vuurwapen te besit. Genl.maj. Bheki Langa, waarnemende provinsiale polisiekommissaris in KwaZulu-Natal, het die slagoffer geloof vir sy dapperheid om die aanvallers agterna te sit en aan te keer. “Sulke aanvalle is so barbaars dat hulle boere dwing om alles agter te laat en te verhuis om te verhoed dat hulle slagoffers van misdade word. Só word die plaaslike gemeenskap ook van die broodnodige werksgeleenthede ontneem wat boere in die omgewing hulle bied,” het Langa gesê.